Birthe Skaarup (DF), 2001-05-07:
Dansk Folkeparti har ikke ændret sin beslutning fra sidste gang, SF fremsatte sit forslag om at give lægeordineret heroin til hårdtbelastede narkomaner.
Vi ser det som et symptom på manglende evne til at afvænne narkomaner.
Vi mener, det er et ulykkeligt skifte, såfremt man tillader statsbetalt narko til misbrugerne.
Vi mener, at vi gør narkomanerne en bjørnetjeneste ved at tillade en sådan behandling, og at vi samtidig menneskeligt lukker øjnene for nogle problemer, som vi mener skal løses på en helt anderledes måde.
Vi bør gribe om nældens rod og ikke blot legalisere og acceptere, fordi vi får at vide, at gratis heroin kan løse kriminaliteten for stofmisbrugerne.
Metadonens introduktion i 1960'erne skete også med den hensigt at hjælpe de mest belastede stofmisbrugere, og nu er det faktisk den mest benyttede behandlingsform.
Foretager vi nu samme behandling med udlevering af heroin som led i en ny behandlingsform, ja, så er vi overbevist om, at det vil lide samme skæbne.
Udviklingen vil gå imod, at der sker en udvidelse af stofmisbrugere, som vil forlange gratis heroin.
, at gevinsten er stor, men spørgsmålet er, om gevinsten er så stor, som nogle tror.
Socialoverlæge Peter Ege siger, citat: Det vil ikke rokke ved stofmisbrugernes liv.
Det her må være nogle mennesker, der ved, hvad de taler om.
Det, vi sikkert kan blive enige om, er, at indsatsen for at hjælpe narkomanerne ud af deres misbrug er forfejlet.
Men vi synes, at vi må anlægge et helhedssyn.
Vi kan anstændigvis ikke gøre misbrugere til statsnarkomaner for evigt.
Narkomani skal som sagt helbredes.
Vi har prøvet med forskellige behandlingsforløb, og de har ikke været gode nok.
Derfor er det ikke vejen at reparere på denne mislykkede narkotikapolitik at give statsheroin.
Det skulle have været og bør være gennem en langt større satsning på afgiftning og sociale tiltag, på forebyggelse af diverse slags.
Mange har talt om Minnesota-afvænningsmetoden, langsigtede strategier, omlægning af behandlinger til flere døgnbehandlingssteder, social støtte og også skadestuer på gadeplan.
Når man hører forældre til narkomaner sige nøjagtig de samme ting, samtidig med at de beder om, at man aldrig giver gratis heroin, fordi de naturligvis vil bevare håbet om, at deres børn kan komme på ret køl igen, så må vi naturligvis lytte dertil.
Der er ingen tvivl om, at stofmisbrug har medført mange ulykkelige skæbner, men vi vil i Dansk Folkeparti ikke give gratis heroin, fordi der er ført den forkerte politik over for misbrugerne. Som en avis forleden dag skrev, skulle man bruge langt flere kræfter på at gøre fængslerne til stoffri områder, så disse ikke er udklækningsanstalter for misbrugere.
Vi kan ikke støtte forslaget.
Vi vil ikke være en smeltedigel for alskens narkomaner, der ligesom ved Christianias etablering blev tiltrukket af den danske rus.
Endvidere har sundhedsministeren fremlagt et kommissorium, og her mener vi, at det vil føre hen imod noget af det, som vi er bange for, nemlig at vi går ind og laver en permanent ordning omkring statsheroin.
Det er ikke sikkert, at det er rigtigt, men vi mener, der er nogle sætninger heri, der antyder, at det kan gå i den retning.
Jeg vil så lige sige, at jeg ikke har haft lejlighed til at diskutere og drøfte det med min gruppe, men min anbefaling vil være, at vi ikke støtter et sådant kommissorium.